Správa zo zahraničnej pracovnej cesty č. 194, 203/2014

	
Konferencia Knihovny současnosti 2014

1.	ÚČASTNÍCI ZPC:

PhDr. Mária Žitňanská – CVTI SR, Lamačská cesta 8/A, 811 04  Bratislava,
riaditeľka sekcie Vedecká knižnica, delegátka za Slovenskú asociáciu knižníc 
Znalosť jazykov: anglický 
Mgr. Eva Vašková –   CVTI SR, Lamačská cesta 8/A, 811 04  Bratislava, odbor vonkajších vzťahov a medzinárodnej spolupráce, oddelenie medzinárodných projektov a vzťahov s verejnosťou; redaktorka časopisu ITlib.Informačné technológie a knižnice 
Znalosť jazykov: anglický, nemecký 

2.	ZAHRANIČNÁ PRACOVNÁ CESTA:

Česká republika, Olomouc, 9. 9. 2014 – 11. 9. 2014, Sdružení knihoven ČR (SDRUK ČR), Konferencia Knihovny současnosti 2014, spolufinancovanie: prostredníctvom projektu Central Community, číslo projektu: 4CE549P1 (Mgr. Eva Vašková – PR manažér projektu Central Community).

3. RÁMCOVÝ PROGRAM POBYTU:

Priebeh pracovnej cesty bol prispôsobený programu podujatia – Knihovny současnosti 2014 *(program je uvedený na webe - http://www.sdruk.cz/sdruk/konference-knihovny-soucasnosti/2014/clanek/konference-knihovny-soucasnosti-2014/

3.	STRUČNÝ PRIEBEH  ROKOVANÍ:

Mária Žitňanská – si plnila povinnosti vyplývajúce zo zastúpenia členky Správnej rady Slovenskej asociácie knižníc.
Eva Vašková – redakcia odborného časopisu ITlib.Informačného technológie a knižnice na podujatí plnila úlohy vyplývajúce z mediálneho partnerstva konferencie. Jeho výsledkom bude, okrem propagácie podujatia ex-ante, aj príprava článku o konferencii ex-post v čísle 4/2014 tohto časopisu. Redakcia na  podujatí získavala osobné kontakty pre autorské články z oblasti českého knihovníctva a informačnej vedy. Rovnako dôležité boli osobné rozhovory so zástupcami firiem a spoločností, ktoré sa môžu stať potenciálnymi inzerentmi časopisu. Počas podujatia bol časopis k dispozícii účastníkom konferencie a samozrejme tiež osloveným zástupcom firiem a prednášajúcim. Rovnako boli k dispozícii aj propagačné materiály projektu Central Community. Zúčasteným bola prezentovaná prostredníctvom nich najmä informačno-komunikačná platforma iCommunity (Life Science Room). Dôležité bolo tiež nadväzovanie osobných kontaktov a vytváranie tak možností pre PR aktivity projektu.             
  
O PODUJATÍ:

Konferencia Knižnice súčasnosti 2014 každoročne, už od roku 1993, mapuje hlavné trendy v poskytovaní služieb v českom knihovníctve. Tento rok  obohatila svoj  program o dve síce pomerne dlhé, ale podnetné prednášky. Prvá: Trendy a skúsenosti knižníc v Škandinávii. Konkrétne miest ako sú  Oslo a Sigtuna; druhá: Služby pre produktívnu generáciu, ochrana používateľov internetu, nástroje na vyhľadávanie informácií a ďalšie oblasti, to sú témy, ktoré konferencia ponúkla svojim 300 účastníkom. 

Po otvorení konferencie a úvodných slovách politických zástupcov –  Ing. Jiřího Rozbořila, hejtmana Olomouckého kraja, Mgr. Miroslava Rovenského, námestníka ministra kultúry a privítaní účastníkov konferencie RNDr. Jitkou Holáskovou, riaditeľkou Vedeckej knižnice v Olomouci, program konferencie začal aktom odovzdania medaily Z. V. Tobolku významným pracovníkom knižníc.

Potreba transformácie knižníc, téma, ktorá dnes v knihovníckom svete rezonuje, bola prezentovaná v príspevku Liv Saeteren, emeritnej riaditeľky Mestskej knižnice v Oslo. Nórsko, ktoré má 5,1 mil. obyvateľov, čo je porovnateľné s Českom, kde samotné hlavné mesto Oslo má 635 000 obyvateľov, je síce bohatá krajina, ale knižničná ekonomika nie je dobrá - konštatovala prednášateľka. V Nórsku sa zatiaľ knižnice budujú, ale  knihovníci sa pýtajú, kde bude knižnica v roku 2020, v čase digitalizácie? Už teraz je obsah viac v digitálnej forme a knihovnícka práca je viac o zručnosti v nových technológiách. Postupne sa znižuje rozdiel medzi verejnými a špecializovanými knižnicami. Knižnice prechádzajú zmenami, čo nie je jednoduchá cesta, preto je potrebné, aby sa špecifikovalo, čomu vlastne knižnica má slúžiť. Jedno je isté - musí to byť mobilná, výkonná organizácia. Viditeľná a hlavne byť k dispozícii nielen prístupom k informáciám atraktívnym univerzom informačných zdrojov, ale aj inšpiratívnymi a flexibilnými priestormi s možnosťami voľných diskusií a výmeny názorov. Dôležité sú aspekty práce knižnice, všetky zbierky, digitálne aj fyzické a je len na knižnici ako pritiahne používateľov a obháji svoje miesto v spoločnosti.

Trendy švédského knihovníctva aplikované v Sigtune – priblížili tri dámy: Monica Dahlgren, vedúca kultúrneho odelenia úradu Sigtuna, Lena Gustafson Randau, riaditelka Mestskej knižnice v  Märstě, Zuzana Helinsky, konzultantka pre knihovníctvo. Práve v Sigtune, ktorá prechádza obdobím mimoriadneho a všestranného rozvoja sa, vďaka správnym manažérskym rozhodnutiam, podarilo zmeniť nefunkčný systém knižníc na pružný a vyhľadávaný. Obľuba nových služieb u verejnosti tu tiež prispela k rozhodnutiu postaviť novú knižnicu. Prednášateľky sa venovali témam ako sú orientácia na e-knihy, dôležitosť lobingu, systém riadenia v knižnici, dôležitosť partnerstiev, či už komerčnej alebo sociálnej oblasti. Potreba zachytiť súčasné trendy v odborných oblastiach ako je katalogizácia, poukázali aj na dôležité aspekty štatistického vykazovania činností knižnice. Dôležité je strategické myslenie, nastavenie mediálneho plánu, knižničného plánu, zlepšovanie sa v schopnostiach písať granty a pod.

Vzdelaní a ústretoví knihovníci sú základom každej dobrej knižnice, túto tému priblížil programový blok k oblasti ľudských zdrojov. 
Riadenie ľudských zdrojov v knižniciach - obecný úvod do problematiky – odprezentovala  PhDr. Bc. Zuzana Šidlichovská, doktorské studium na FF UK, odbor Informačná veda, lektorka; Adaptačný proces z hľadiska personálnej práce –  Bc. Radomíra Kodetová, Krajská knihovna v Pardubicích. Vo svojich prezentáciách sa venovali témam ako sú riadenie ľudských zdrojov a adaptačný proces ako jeden z nástrojov riadenia ľudských zdrojov. Vedúci zamestnanci, ktorí predtým riešili personálne otázky skôr okrajovo, sú teraz, bez predchádzajúcej prípravy, postavení do rolí kompetentných osôb, ako v prípade  operatívnych riešení, tak aj pri strategickom personálnom nastavení systému pre budúce fungovanie inštitúcie. Adaptácia sa stáva neoddeliteľnou súčasťou súčasnej personálnej politiky. Potreba schopnosti nového  zamestnanca čo najskôr začleniť sa do kolektívu a zvládnuť očakávané nároky na vykonávanú pracovnú pozíciu a zároveň čo najlepšie využiť svoje vedomosti a zručnosti je prioritná.  Potrebné je si v tejto súvislosti všimnúť generačný prístup k príležitostiam,  motivácie, ktoré riadenie ľudských zdrojov pre knižnice poskytuje.

V konkurenčnom prostredí ďalších inštitúcií (najmä vo väčších mestách) je nutné venovať patričnú pozornosť marketingovým aktivitám –  téma, ktorá rezonovala  v programe konferencie jednak v prednáškovej časti, jednak na  praktickom workshope, určite patrila k tým, ktoré mnohých účastníkov zaujali.
Metodika tvorby marketingovej koncepcie pre prostredie verejných knižníc – príspevok  PhDr. Libuše Foberovej, PhD., Slezská univerzita v Opave a Mgr. Denisy Illíkovej, Ostravská univerzita v Ostrave, sa venoval popisu desiatich krokov marketingovej koncepcie, ktorá sa  dá uplatniť nielen  vo verejných knižnicích, ale aj v iných typoch knižníc a organizácií. Stanoviť si ciele, analyzovať prostredie, určiť cieľové skupiny, zmapovať konkurenciu, zamerať sa na celoživotné vzdelávanie zamestnancov, riadenie, spracovanie marketingovej koncepcie, jej implementáciu a propagáciu sú dôležitými prvkami riadenia organizácie.

Určite veľmi zaujímavým a aj pre Slovensko podnetnými boli prednášky o pravidlách RDA (Resource Description and Access) a o ich presadzovaní vo svete. Resource Description and Access alebo RDA je sada smerníc pro knižničnú katalogizáciu knih a dalších materiálov v knižniciach a ostaných  kulturných inštitúciách ako sú múzeá a galérie. RDA má nahradiť AACR2, ktoré je rozšírené v anglosaskom svete. Vydané boli v júni 2010. RDA sa vzďaľujú od AACR svojim základom na FRBR (Functional Requirements for Bibliographic Records). Určujú, ktoré používateľské úlohy by mal knižničný katalóg umožniť v hierarchii vzťahov bibliografických dát. K tejto problematike odzneli prezentácie: Vývoj RDA a ich presadzovanie vo svete – Mgr. Jarmila Přibylová, Národná knižnica ČR, Praha; RDA - nové katalogizačné pravidlá – PhDr. Jaroslava Svobodová, Národná knižnica ČR, Praha; Zavádzanie pravidiel RDA z pohľadu krajskéj knižnice – PhDr. Zuzana Hájková, Juhočeská vedecká knižnica v Českých Budějoviciach; RDA a BIBFRAME: budoucnosť bibliografickéj kontroly? – PhDr. Barbora Drobíková, PhD., Ústav informačných študií a knihovnictva FF UK, Bratislava.  RDA pravidlá sa od 1. 4. 2015 stanú záväznými pre Českú republiku. Čo je na pravidlách RDA dôležité je to, že sú koncipované ako tzv. obsahové pravidlá, neriešia štruktúru záznamu, poradie polí alebo interpunkciu, ale skôr prepájanie dát.

Dôležitou časťou konferencie boli príspevky,  venované Centrálnemu portálu knižníc (CPK), ktorého cieľom je zastrešiť fondy a služby knižníc a ponúknuť im komfortný prístup z jedného miesta. Prezentovaná bola nadväznosť CPK na existujúce projekty (najmä JIB, odborové brány a link servery) s ohľadom na nutnú kontinuitu služieb. Potreba analýzy dát, zmluvné istoty s dodávateľmi, štandardizácia, príprava kvalitných dát. 
Centrálný portál českých knižníc v 3. štvrťroku 2014 – PhDr. Bohdana Stoklasová, Knižnica akadémie vied ČR, Praha; Zapájanie knižníc do CPK – Ing. Petr Žabička, Moravská zemská knižnica v Brne; Medziknižničné výpožičné služby: šanca na zmenu – Mgr. Ivo Kareš, Juhočeská vedecká knižnica v Českých Budejoviciach,  CPK a MVS  – Mgr. Karolína Košťálová, Národná knižnica ČR, Praha. Príspevky priblížili súčasný stav, slabé a silné stránky, financovanie  Medziknižničnej výpožičnej služby (MVS) a pod., zmenu prístupu k MVS,  príležitosti, ktoré by pre fungovavanie MVS ponúkol CPK. 
Plnotextové a bibliografické pramene, bibliografické rešerše  a očakávané zmeny v súvislosti s CPK – boli témy príspevkov: Odborová brána IReL a jej zapojenie do Centrálneho portálu knižníc – PhDr. Helena Kolátorová, Ústav medzinárodných vzťahov, Praha; Česká (národná?) článková bibliografia – prežitok alebo moderná služba čitateľom – Mgr. Tamara Pršínová, Juhočeská vedecká knižnica v Českých Budejoviciach; Minulosť, súčasnosť a budúcnosť (?) rešeršných služieb... nielen v krajskej knižnici – Pavlína Doležalová, Štúdijná a vedecká knižnica Plzenského kraje.

Posledný deň konferencie bol venovaný koncepčným a strategickým otázkam. Prezentácie  ako
Koncepce rozvoje knihoven na léta 2011 až 2015 za poločasem – PhDr. Vít Richter, Národní knihovna ČR, Praha, sa týkali digitalizácie, CPK, potreby uchovať klasickú knižnicu, budovania knižníc bez barier, knižnice ako vzdelávacieho, kultúrneho a komunitného centra a pod.

Možnosti zmeny koncepcie katalogizácie v ČR: analýza – Mgr. Edita Lichtenbergová, Národná knižnica, Praha - tu je potrebné len zdôrazniť, že nové knižničné projekty sa síce snažia účinne reagovať na čoraz väčší rozsah používateľských potrieb, podmienkou kvalitnej prezentácie zdrojov je však ich kvalitná katalogizácia. 

Odovzdávanie a príjem elektronických publikacií – Mgr. Martin Žížala, RNDr. Tomáš Svoboda, Národná knižnica, Praha a prezentácia Koncepcia trvalého uchovávánia a sprístupňovania publikovaných digitálných a digitalizovaných dokumentov a nadväzujúce aktivity v tejto oblasti – Mgr. Tomáš Gec, Ing. Petr Žabička, Moravská zemská knižnica v Brne, poukázali na to, že vytvorenie legislatívnych, organizačných a technických predpokladov je dôležitou zložkou trvalého uchovania a sprístupnenia publikovaných digitálnych a digitalizovaných dokumentov ako súčasti kultúrneho dedičstva. Analýza zahraničných politík systémov pre dlhodobé uchovanie digitálnych dokumentov (LTP) a na jeho základe vypracovanie národnej koncepcie dlhodobej ochrany digitálnych dát pre knižnice, vrátane odporúčaní pre ostatné inštitúcie (archívy, univerzity, verejné výskumné inštitúcie)  sú dôležitou časťou Koncepcie rozvoja knižníc ČR na roky 2011-2015.
Aktuálnemu stavu riešenia projektu CPK sa venoval aj príspevok Centrálný portál českých knižníc KNIHOVNY.CZ - aktuálný stav a plánovaný harmonogram – Ing. Martin Lhoták, Knižnica Akademie vied ČR, Praha; Knihovny dostupné pre všetkých ? alebo, služby knižníc používateľom so  špecifickými potrebami – Mgr. Eva Cerniňáková, Jabok - Vyššia odborná škola sociálno pedagogická a teologická, Kateřina Nekolová, Ústav informačných štúdií a knihovníctva, Praha. Podľa Knižničného zákona majú byť verejné knižničné a informačné služby zabezpečované spôsobom, ktorý zaručuje rovnaký prístup k týmto službám všetkým bez rozdielu. Sú však knižnice pripravené zabezpečiť rovnaký prístup aj ľuďom s postihnutím, príslušníkom menšín, sociálne vylúčeným osobám alebo ďalším skupinám znevýhodnených používateľov? Týmto otázkam sa venoval prieskum dostupnosti služieb knižníc osobám so špecifickými potrebami, ktorý prebiehal v máji 2014. Prieskum bol - podobne ako skorší prieskum služieb knižníc pre zdravotne znevýhodnených - realizovaný Národnou knižnicou ČR v roku 2007  a bol zameraný na používateľov knižníc s postihnutím zraku, sluchu, s telesným postihnutím a mentálnym postihnutím a na elektronické a diaľkové služby knižníc. Venoval sa tiež službám knižníc pre príslušníkov menšín, sociálne vylúčené osoby, prípadne ďalšie skupiny znevýhodnených používateľov. Výsledky prieskumu pomôžu zodpovedať otázku ako knižnice spĺňajú požiadavky Knižničného zákona na rovnaký prístup k službám všetkým bez rozdielu. Napovie, či a ako sa od roku 2007 zmenila situácia knižníc v oblasti poskytovania služieb knižníc používateľom so špecifickými potrebami, čo sa zlepšilo a na čo naopak musia knižnice zamerať pozornosť v krátkodobom aj dlhodobejšom výhľade.

Koncepcia celoživotného vzdelávania pracovníkov knižníc bola prezentovaná v príspevku  Existujeme alebo Koncepcia celoživotného vzdelávania pracovníkov knižníc – Mgr. Zlata Houšková, SKIP. 

5. ODPORÚČANÉ ZÁVERY A VÝZNAM ÚČASTI:

Konferencia Knihovny současnosti 2014 bola určená predovšetkým odborným pracovníkom všetkých typov knižníc ako sú akademické, vedecké a verejné, pre ktoré je budúcnosť knižníc prioritnou otázkou.
Účastníci konferencie boli konfrontovaní s obrovským množstvom informácii, týkajúcich sa strategických a koncepčných riešení v knižniciach nielen Českej republiky, ale aj krajín, ktoré sú považované za lídrov v tejto oblasti. Koncepcie a riešenia v oblastiach ako sú centrálny prístup k informáciám, kvalitné spracovanie dát, strategické riešenia v oblasti služieb, boli témy pre účastníkov konferencie veľmi zaujímavé a prínosné.

redakcia ITlib.Informačného technológie a knižnice:
Na základe získaných firemných kontaktov osloví redakcia ponukovým listom potenciálnych inzerentov časopisu. Taktiež sa plánujú v najbližšom pripravovanom čísle 4/2014 autorské články niektorých z prednášajúcich na vybrané témy ich prezentácií. 
V pripravovanom článku je zámer získať od zúčastnených slovenských zástupcov knihovníctva autentické reakcie na podujatie a tiež podnety niektorých z prednášajúcich.                 
Redakcia časopisu podporuje zároveň týmto aj ďalšiu spoluprácu so Sdružením knihoven ČR a rozvíjanie mediálnych partnerstiev, tak v prípade podujatia Knihovny současnosti, ako aj iných.           

6. PREHĽAD PRINESENEJ DOKUMENTÁCIE A MIESTO JEJ ULOŽENIA:

Konferenčný zborník s plnými  textami príspevkov je k dispozícii u účastníkov konferencie, informácie o autoroch ako aj PPT prezentácie je možné nájsť na webovej stránke z konferencie: 
http://www.sdruk.cz/sdruk/konference-knihovny-soucasnosti/2014/clanek/konference-knihovny-soucasnosti-2014/
Aktuálne postrehy z konferencie budú publikované v Bulletine Slovenskej asociácie knižníc. 
Redakcia časopisu ITlib.Informačné technológie a knižnice poskytne, ako výsledok dostupnej dokumentácie získanej na podujatí, článok o konferencii do čísla 4/2014. 
Prostredníctvom získaných kontaktov, ako sú e-mailové adresy a firemné propagačné materiály, bude pokračovať komunikácia o spolupráci časopisu s autormi i potenciálnymi inzerentmi.      

7. OSOBITNE VYHODNOTENÝ OČAKÁVANÝ PRÍNOS ZPC:

Prínosom účasti pracovníkov CVTI SR bola jednak možnosť zastupovať na konferencii Slovenskú asociáciu knižníc ako partnerskú organizáciu SKIP – Zväz knihovníkov a informačných pracovníkov  Českej republiky a tiež mať možnosť porovnať strategické a koncepčné riešenia v oblasti knihovníctva na Slovensku s riešeniami v iných krajinách. Pre redakciu „ITlib.“ je prínosom rozvíjanie spolupráce s českou komunitou knihovníkov a informačných pracovníkov. Za hodnotné sa považuje tiež nadviazanie komunikácie s novými spoločnosťami, ktoré môžu využiť reklamný priestor v časopise. Účasť na medzinárodnom podujatí poskytne prehľad o aktuálnom dianí a trendoch v knihovníctve a informačnej vede aj samotným zástupcom redakcie, ktorí tak môžu lepšie reagovať na potreby čitateľov, resp. im prinášať nové témy a postrehy.     

8. SPÔSOB ZVEREJNENIA VÝSLEDKOV ZPC, PRENOS ZÍSKANÝCH INFORMÁCIÍ:
Táto správa zo ZPC bude zverejnená na intranete CVTI SR v sekcii správ zo služobných ciest ako aj na webovej stránke Ministerstva školstva, vedy, výskumu a športu SR http://www.minedu.sk/.   

SÚHLASÍME SO ZVEREJNENÍM SPRÁVY NA INTERNETE

SPRÁVU VYPRACOVALI: Mária Žitňanská, Eva Vašková	

Bratislava,  23. 9. 2014

Podpisy účastníkov služobnej cesty:

•	PhDr. Mária Žitňanská		...............................................
•	Mgr. Eva Vašková		...............................................

Správu schválil generálny riaditeľ : 

•	prof. RNDr. Ján Turňa, CSc.	..................................................